**ΔΕΝ ΠΑΖΑΡΕΥΟΥΜΕ ΤΗΝ ΥΓΕΙΑ ΜΑΣ!**

**Κυβέρνηση, Περιφέρεια και Δήμος δεν πήραν ουσιαστικά μέτρα για την υγεία και την ασφάλεια γονιών – μαθητών – εκπαιδευτικών!**

Το Μαρούσι ήδη μετρά κρούσματα κορωνοϊού σε 4 σχολικές δομές (16οΝηπιαγωγείο, 8ο Δημοτικό Σχολείο, 8ο Γενικό Λύκειο, ΕΠΑΛ Αναβρύτων).

Κρούσμα όμως εντοπίστηκε, όπως αποκάλυψε η «Δημοκρατική Αγωνιστική Συνεργασία των εργαζομένων στο Δήμο (ΔΑΣ ΟΤΑ), και στον Παιδικό Σταθμό της οδού Αμμοχώστου. Και αντί η διοίκηση του δήμου και η διοίκηση του ΟΚΟΙΠΑΔΑ (Νομικό πρόσωπο του Δήμου) να προχωρήσουν σε ανακοίνωση - ενημέρωση των γονιών, σε άμεσο κλείσιμο του σταθμού και ταυτόχρονα να πάρουν και τα κατάλληλα μέτρα ώστε έγκαιρα να ενημερωθούν όλοι, **δεν έχουν πει κουβέντα**. Χρειάστηκε η καταγγελία της ΔΑΣ ΟΤΑ για να γίνει γνωστό το νέο κρούσμα.

Η διοίκηση Αμπατζόγλου και η διοίκηση του ΟΚΟΙΠΑΔΑ φέρουν συνευθύνη για τα παραπάνω αλλά και για ό,τι συμβεί από εδώ και πέρα. Ακολουθώντας την πολιτική της κυβέρνησης, δεν έχουν πάρει μέχρι σήμερα ουσιαστικό μέτρο για την υγεία και την ασφάλεια των εργαζομένων, των παιδιών και των γονιών τους. Με αυτή τους τη στάση, της μη έγκαιρης ενημέρωσης, βάζουν σήμερα σε κίνδυνο την υγεία όλων μας. **Και η υγεία του λαού αποτελεί βασική υποχρέωση του κράτους και δεν μπορεί να ανάγεται σε ζήτημα ατομικής ευθύνης, όπως προσπαθούν να μας πείσουν κυβέρνηση και δήμαρχοι.**

Η κυβέρνηση **ροκάνισε** στην κυριολεξία όλο το χρόνο, που κερδήθηκε από την υπεύθυνη στάση του λαού, κάνοντας κουρελόχαρτα τα ιατρικά πρωτόκολλα, για να ικανοποιήσει τις απαιτήσεις των μεγαλοεπιχειρηματιών **και δεν εξασφάλισε** την ασφαλή λειτουργία των σχολείων.

1. Μαθητές κυριολεκτικά στοιβαγμένοι στις αίθουσες, με την πλειοψηφία πάνω από 24 παιδιά ανά τμήμα.
2. Αίθουσες που δεν πληρούν τα κριτήρια, όχι μόνο στον καιρό της πανδημίας, αλλά και γενικότερα.
3. Εκπαιδευτικό προσωπικό που δεν φτάνει για να καλυφθούν οι ανάγκες των σχολείων.
4. Με ελλείψεις και στο προσωπικό καθαριότητας…  
     
   Ευθύνη γι’ αυτή την κατάσταση έχει και η προηγούμενη κυβέρνηση του ΣΥΡΙΖΑ, που έβαλε φαρδιά πλατιά την υπογραφή της στην υλοποίηση της αντιλαϊκής πολιτικής, που άφησε το δημόσιο σύστημα υγείας απαξιωμένο, τα σχολεία με τεράστια κενά από εκπαιδευτικούς, με ακατάλληλα κτήρια, με τεράστιες ελλείψεις σε εργαζόμενους στην καθαριότητα.   
     
   Ευθύνη έχει και η Περιφέρεια και η δημοτική αρχή Αμπατζόγλου.   
     
   Η Περιφέρεια, γιατί και αυτή κινήθηκε στην ίδια ρότα.  
     
   Και η δημοτική αρχή, γιατί βάζοντας πλάτη στις αντιλαϊκές επιλογές της κυβέρνησης, αρκείται σε ρόλο απλού παρατηρητή, καλλιεργεί τον εφησυχασμό, ότι όλα είναι καλώς καμωμένα, ότι έχει πάρει όλα τα μέτρα...  
     
   Αλήθεια τι μέτρα πήρε, αφού οι χώροι για τη δίχρονη προσχολική αγωγή δεν είναι ακόμη όλοι έτοιμοι (ενώ θα έπρεπε να είναι από την έναρξη της σχολικής περιόδου) και τα νήπια πάνε «προσωρινά» (!!!) στους παιδικούς σταθμούς; Γι αυτό όταν εντοπίστηκε το κρούσμα στον Παιδικό Σταθμό της Αμμοχώστου η «υπεύθυνη» στάση και επιλογή της ήταν να το αποσιωπήσει!
5. **Στηρίζουμε τον δίκαιο αγώνα μαθητών, καθηγητών και γονιών! Τα αιτήματά τους αφορούν τα αυτονόητα: το δικαίωμα στη μόρφωση και την προστασία της υγείας αυτών και των οικογενειών τους.**
6. **Καλούμε τον λαό της πόλης να απαιτήσει, να διεκδικήσει άμεσα μέτρα για την προστασία των παιδιών μας, για την ασφαλή λειτουργία των σχολείων.**